NACRT KONAČNOG PRIJEDLOGA ZAKONA O IZMJENAMA I DOPUNAMA ZAKONA O POTICANJU ULAGANJA

# Članak 1.

U Zakonu o poticanju ulaganja (Narodne novine, broj 102/15) u članku 5. stavak 3. dodaje se točka koja glasi:

„ – gospodarsko aktiviranje neaktivne imovine u vlasništvu Republike Hrvatske“.

# Članak 2.

U članku 6. stavak 1. točka 1. c) mijenja se i glasi:

„c) u minimalnom iznosu protuvrijednosti kuna od 50.000,00 eura i uz uvjet otvaranja najmanje deset novih radnih mjesta za Centre za razvoj informacijsko-komunikacijskih sustava i softvera iz članka 12. ovog Zakona“.

Točka 7. mijenja se i glasi:

„7. Minimalno razdoblje očuvanja predmetnog ulaganja iznosi pet godina nakon završetka ulaganja za velike poduzetnike, a za mikro, male i srednje poduzetnike tri godine nakon završetka ulaganja, ali ne kraće od razdoblja korištenja potpora iz ovoga Zakona. To ne sprječava zamjenu postrojenja ili opreme koji su u tom razdoblju zastarjeli ili se pokvarili, ali bez prava na korištenje novih potpora, i pod uvjetom da je ekonomska djelatnost ostala u dotičnom području tijekom odgovarajućeg najkraćeg razdoblja. Kao završetak ulaganja smatra se datum kada materijalna imovina povezana s projektom ulaganja postane operativna. Ako se potpora računa na temelju troškova plaća, novo radno mjesto mora biti popunjeno unutar razdoblja od tri godine od početka projekta ulaganja. Novo radno mjesto mora biti povezano s provedbom projekta ulaganja i sačuvano na određenom području pet godina nakon njegova prvog popunjavanja za velike poduzetnike, odnosno tri godine za mikro, male i srednje poduzetnike, ali ne kraće od razdoblja korištenja potpora iz ovoga Zakona za koje je to radno mjesto preduvjet. Za sezonsko zapošljavanje u sektoru turizma poduzetnik ne ostvaruje poticaje za otvaranje novih radnih mjesta.“.

U točki 8. a) iza teksta koji glasi:

„Vrijednost zgrada i opreme/strojeva (standardna osnovica). U opravdane troškove ulaganja neće se uračunavati zemljište, prije izgrađene zgrade/građevine i prije korištena oprema/strojevi.“

dodaje se tekst koji glasi:

„Za projekte ulaganja mikropoduzetnika iz članka 6. stavak 1. točka 1.b) ovog Zakona u opravdane troškove ulaganja uračunavat će se i unos korištene opreme/strojeva do maksimalno 5 godina starosti.“.

Točka 14. mijenja se i glasi:

„Ministarstvo nadležno za gospodarstvo, poduzetništvo i obrt.“.

# Članak 3.

U članku 7. točka 8. mijenja se i glasi:

„8. potpore za gospodarsko aktiviranje neaktivne imovine u vlasništvu Republike Hrvatske“.

# Članak 4.

U članku 8. stavak 1. mijenja se i glasi:

„(1) Za ulaganja mikropoduzetnika u visini iznosa protuvrijednosti kuna od minimalno 50.000,00 eura korisniku potpore stopa poreza na dobit umanjuje se za 50 % od propisane stope poreza na dobit u razdoblju do pet godina od godine početka investicije, uz uvjet otvaranja najmanje tri nova radna mjesta povezana s projektom ulaganja, i to unutar razdoblja od tri godine od početka ulaganja.“.

# Članak 5.

U članku 9. stavak 1. mijenja se i glasi:

„(1) Za ulaganja u visini protuvrijednosti kuna od 150.000,00 do. 1.000.000,00 eura korisniku potpore, stopa poreza na dobit umanjuje se za 50% od propisane stope poreza na dobit u razdoblju do 10 godina od godine početka ulaganja, uz uvjet otvaranja najmanje 5 novih radnih mjesta povezanih s ulaganjem, odnosno za ulaganja u Centre za razvoj informacijsko-komunikacijskih sustava i softvera iz članka 12. ovog Zakona u visini protuvrijednosti od 50.000,00 do 1.000.000,00 eura korisniku potpore, stopa poreza na dobit umanjuje se za 50% od propisane stope poreza na dobit u razdoblju do 10 godina od godine početka ulaganja, uz uvjet otvaranja najmanje 10 novih radnih mjesta povezanih s ulaganjem.“.

# Članak 6.

Članak 12. stavak 1.b) točka 3. mijenja se i glasi:

„3. Logistički i distribucijski centri su:

usmjereni na osnivanje i izgradnju logističko-distribucijskih centara visoke tehnologije koji omogućavaju: intermodalni transport robe, skladištenje robe, pakiranje i manipuliranje robom radi znatnog unapređenja logističkih i distribucijskih operacija unutar poslovnih procesa te isporuku dobara.“.

# Članak 7.

Članak 13. stavak 1. mijenja se i glasi:

„(1) Projekt ulaganja za koji se odobravaju potpore za kapitalne troškove projekta ulaganja, predstavlja ulaganje u dugotrajnu imovinu poslovne jedinice korisnika potpore u iznosu protuvrijednosti kuna najmanje 5.000.000,00 eura, uz uvjet popunjavanja najmanje 50 novih radnih mjesta povezanih s projektom ulaganja, i to unutar razdoblja od tri godine od početka ulaganja.“.

# Članak 8.

U poglavlju II POTICANJE ULAGANJA podnaslov 8. mijenja se i glasi:

*„Potpore za projekte ulaganja kroz gospodarsko aktiviranje neaktivne imovine u vlasništvu Republike Hrvatske“*

Članak 15. mijenja se i glasi:

„(1) Neaktivna imovina u smislu ovog Zakona, odnosno zemljište i/ili građevina (nekretnine) u vlasništvu Republike Hrvatske iz portfelja ministarstva nadležnog za upravljanje državnom imovinom, predstavlja imovinu u vlasništvu Republike Hrvatske, a nalazi se u prostoru I skupine jedinica područne (regionalne) samouprave, odnosno u I i II skupini jedinica lokalne samouprave sukladno Odluci o razvrstavanju jedinica lokalne i područne (regionalne) samouprave prema stupnju razvijenosti (NN 158/13), a koja nije u funkciji i na kojoj, odnosno u kojoj se ne obavlja nikakva gospodarska aktivnost, niti druge aktivnosti značajne za Republiku Hrvatsku ili jedinicu lokalne i područne (regionalne) samouprave u kojoj se ta neaktivna imovina nalazi.

(2) Projekt ulaganja za koji se odobrava potpora za gospodarsko aktiviranje neaktivne imovine u vlasništvu Republike Hrvatske predstavlja ulaganje u dugotrajnu imovinu korisnika potpore u iznosu protuvrijednosti kuna najmanje 5.000.000,00 eura uz uvjet popunjavanja najmanje 15 novih radnih mjesta povezanih s projektom ulaganja, i to unutar razdoblja od tri godine od početka ulaganja.

(3) Korisniku potpore koji realizira projekt ulaganja iz stavka 2. ovog članka, odobrit će se davanje u zakup neaktivne imovine u vlasništvu Republike Hrvatske bez naknade u razdoblju od 10 godina od godine početka ulaganja iz portfelja ministarstva nadležnog za upravljanje državnom imovinom, ako ta neaktivna imovina predstavlja gospodarsku cjelinu potrebnu za realizaciju projekta ulaganja iz stavka 2. ovoga članka, uz uvjet da ukupan iznos potpora odobrenih temeljem ovoga Zakona, uključujući i potporu za gospodarsko aktiviranje neaktivne imovine u vlasništvu Republike Hrvatske, poštuje maksimalni dopušteni intenzitet, odnosno iznos ukupnih potpora navedenih u članku 6. točki 13. ovoga Zakona.

(4) Procijenjena tržišna vrijednost (bez vrijednosti unesene opreme koja predstavlja ulaganje) neaktivne imovine dane u zakup bez naknade, nakon trogodišnjeg razdoblja realizacije projekta ulaganja mora iznosi najmanje 150% procijenjene vrijednosti neaktivne imovine u trenutku davanja u zakup bez naknade.

(5) Davanje u zakup neaktivne imovine u vlasništvu Republike Hrvatske bez naknade iz portfelja ministarstva nadležnog za upravljanje državnom imovinom na razdoblje od 10 godina od godine početka ulaganja uz propisani uvjet iz stavka 4. ovog članka dodjeljuje se korisniku potpora za ulaganje temeljem Ugovora o davanju u zakup neaktivne imovine sklopljenim između ministarstva nadležnog za upravljanje državnom imovinom s jedne strane i korisnikom potpore za ulaganje iz ovog Zakona s druge strane sukladno propisima koji uređuju upravljanje državnim imovinom u vlasništvu Republike Hrvatske, nakon podnošenja prijave za odobrenje statusa korisnika potpore za ulaganje.

(6) U slučaju neispunjenja uvjeta iz stavka 4. ovog članka, odnosno ako korisnik potpore za ulaganje iz ovog Zakona nakon trogodišnjeg razdoblja realizacije projekta ulaganja ne uveća za 50% procijenjenu vrijednost neaktivne imovine u trenutku davanja u zakup bez naknade, Ugovor iz stavka 5. ovog članka se raskida bez prava korisnika potpore za ulaganje iz ovog Zakona na povrat uloženih sredstava u neaktivnu imovinu.

(7) Po isteku razdoblja zakupa neaktivne imovine u vlasništvu Republike Hrvatske bez naknade iz stavka 3. ovog članka ili po isteku razdoblju dostizanja gornje granice maksimalno dopuštenog iznosa ukupnih potpora za ulaganja iz članka 6. točke 13. ovog Zakona, i ispunjenju ugovornih obveza iz stavka 4. ovog članka, korisnik potpore za ulaganje iz ovog Zakona s ministarstvom nadležnim za upravljanje državnom imovinom može sklopiti Ugovor o kupnji te imovine i to u visini iznosa procijenjene vrijednosti neaktivne imovine u trenutku davanja u zakup bez naknade.“.

# Članak 9.

Članak 16. stavak 1. mijenja se i glasi:

„(1) Bespovratne novčane potpore za poticanje ulaganja iz ovoga Zakona osiguravaju se u državnom proračunu Republike Hrvatske na poziciji nadležnog ministarstva iz članka 6. točke 14. ovoga Zakona.“.

# Članak 10.

Članak 17. stavak 2. mijenja se i glasi:

„(2) Na temelju podnesene prijave nadležno ministarstvo iz članka 6. točke 14. ovoga Zakona će, u suradnji sa središnjim tijelom državne uprave nadležnim za financije i drugim nadležnim središnjim tijelima državne uprave u čiji djelokrug spada predviđeni projekt ulaganja i drugim tijelima nadležnim za poslove poticanja ulaganja, utvrditi je li prijava podnesena u skladu s odredbama ovoga Zakona te će o tome izvijestiti podnositelja prijave, odnosno izdati mu potvrdu o statusu korisnika potpore za ulaganje, najkasnije u roku od 60 dana od podnošenja prijave usklađene s odredbama ovoga Zakona. Radovi na pojedinim početnim ulaganjima mogu započeti tek nakon podnošenja prijave za korištenje potpore.“.

Stavak 9. mijenja se i glasi:

„(9) Nadležno ministarstvo iz članka 6. točke 14. ovoga Zakona u suradnji s središnjim tijelom državne uprave nadležnim za financije i drugim nadležnim središnjim tijelima državne uprave u čiji djelokrug spada predviđeni projekt ulaganja provode nadzor nad korištenjem potpora kod korisnika potpore radi otkrivanja i sankcioniranja eventualnih nepravilnosti i nezakonitosti.“.

# Članak 11.

U članku 24. iza stavka 2. dodaju se stavci 3. i 4. koji glase:

„(3) Vlada Republike Hrvatske će u roku od 60 dana od dana stupanja na snagu ovog Zakona donijeti Uredbu iz članka 17. stavak 8. Zakona o poticanju ulaganja.

(4) Uredba o poticanju ulaganja (Narodne novine, broj 31/16) donesena na temelju Zakona o poticanju ulaganja (Narodne novine, broj 102/15) ostaje na snazi do donošenja Uredbe iz stavka 3. ovog članka.“.

# Članak 12.

U članku 26. iza stavka 3. dodaje se stavak 4. koji glasi:

„U slučaju kada je za vrijeme propisanog razdoblja očuvanja novootvorenih radnih mjesta došlo do smanjenja propisanog broja tijekom jedne kalendarske godine, korisnicima potpora za ulaganje, a koje su ostvarili prema Zakonu o poticanju ulaganja (Narodne novine, br. 138/06 i 61/11) i Zakonu o poticanju investicija i unapređenju investicijskog okruženja (Narodne novine, br. 111/12 i 28/13) zbog nepovoljnih tržišnih uvjeta u Republici Hrvatskoj (recesijsko razdoblje od 2009. do 2015. godine), produljuje se propisano razdoblje očuvanja broja novootvorenih radnih mjesta povezanih s projektom ulaganja za godinu dana, bez primjene odredbi kojima se definira prestanak prava korištenja potpora za ulaganje.“.

# Članak 13.

Ovaj Zakon stupa na snagu osmog dana od dana objave u Narodnim novinama.